Z múdrosti otcov

November

Ukážka z elektronickej knihy

Zostavil: Miron Keruľ-Kmec

Z múdrosti otcov - november

Jazyková korektúra:

Ing. Ingrid Lukáčová

Návrh obálky a grafická úprava:

Štefan Keruľ-Kmec ml.

ISBN 978-80-8233-202-8

Vytvorenie elektronickej verzie Dibuk, s. r. o., 2023

Úvod

Svätí učitelia duchovného života nám nezakrývajú, že cesta k spáse je jednoduchá. Každému ponúkajú tú istú mapu k cieľu, tie isté prostriedky duchovného života, nech už ide o kňazov a mníchov alebo o ľudí zo sveta. Evanjelium je to isté pre každého človeka a jeho prikázania sú záväzné pre každého.

Svätí otcovia nám ponúkajú praktickú skúsenosť, ako žiť život s Kristom, aby nám uľahčili náš duchovný zápas. Som presvedčený, že Cirkev musí sprostredkovať túto ich duchovnú múdrosť kresťanom súčasnej doby. Mnohí ju s radosťou príjmu. Mnohí ju môžu síce odmietnuť, ale môžu sa k nej vrátiť v čase, keď iné cesty sa ukážu ako slepé uličky.

1. november

NEBEZPEČENSTVO SKĽÚČENOSTI

Ak je naším cieľom bojovať v duchovnom zápase a poraziť s Božou pomocou démonov zloby, mali by sme venovať všetku pozornosť tomu, aby sme ochránili svoje srdce pred démonom skľúčenosti.

Tak ako moľa pohlcuje oblečenie a červ pohlcuje drevo, tak zúfalstvo pohlcuje dušu človeka. Presviedča ho, aby sa vyhýbal každému užitočnému stretnutiu a bráni mu prijímať rady od svojich skutočných priateľov alebo im dávať zdvorilú a pokojnú odpoveď. Zmocní sa celej duše a naplní ju horkosťou a bezstarostnosťou. Potom to naznačuje duši, že by mala odísť od iných ľudí, pretože sú príčinou jej rozrušenia. Nedovoľuje duši pochopiť, že jej choroba leží ukrytá vo vnútri a prejavuje sa len vtedy, keď pokušenia zaútočia na dušu kvôli asketickému úsiliu.

sv. Ján Kassián

Uvažuj pred Božou tvárou...

Ako často sa ma zmocňuje skľúčenosť?

Uvedomujem si jej zhubné pôsobenie?

2. november

REAKCIA NA PROVOKÁCIU

Boh sa od nás neodvracia kvôli jedinému hnutiu mysle, ale iba vtedy, keď zotrvávame v tej myšlienke. Boh netrestá a nesúdi človeka za nedobrovoľné hnutia ani keď s nimi na chvíľu súhlasíme. V tom momente, keď sa v nás prebudí vášeň a vedie nás to k úplnej skrúšenosti, Pán nás nebude brať na zodpovednosť za túto ľahostajnosť. Ale bude nás brať na zodpovednosť za to, čo naše myslenie skutočne prijalo, pozeralo na to bez hanby a prijalo to ako vhodné, užitočné, bez pomyslenia na to, o akú hroznú vec ide. Modlime sa vždy túto modlitbu k nášmu Pánovi: „Ó, Kriste, Plnosť pravdy, nech tvoja pravda svitne v našich srdciach, aby sme vedeli kráčať po tvojej ceste podľa tvojej vôle!“

sv. Izák Sýrsky

Uvažuj pred Božou tvárou...

Odvraciam sa rýchlo od provokácie, ktorú prináša hriešna myšlienka?

Nedovoľujem jej, aby sa usalašila v mojej mysli na dlhší čas?

3. november

BOJ PROTI VÁŠŇAM

Človeku môže niekto ublížiť iba prostredníctvom príčin vášní, ktoré ležia v jeho vnútri. Z tohto dôvodu nám Boh, Stvoriteľ všetkých a Lekár ľudských duší, ktorý jediný presne pozná rany duše, nehovorí, aby sme opustili spoločnosť ľudí: Hovorí nám, aby sme vykorenili príčiny zla, ktoré sú v nás a uvedomili si, že zdravie duše sa nedosiahne tým, že sa človek oddelí od svojich blížnych, ale tým, že žije asketický život v spoločnosti svätých mužov. Keď opustíme svojich bratov z nejakého zdanlivo dobrého dôvodu, neodstránime motívy skľúčenosti, ale len si ich vymeníme, pretože choroba, ktorá sa v nás skrýva, sa znova prejaví za iných okolností.

Je teda jasné, že celý náš boj je proti vášňam v našom vnútri. Akonáhle budú tieto vyhnané z nášho srdca milosťou a pomocou Božou, budeme môcť ľahko žiť nielen s inými ľuďmi, ale dokonca aj s divými šelmami.

sv. Ján Kassián

Uvažuj pred Božou tvárou...

Neviním druhých za svoje správanie?

Dokážem rozpoznať prejavy svojich vášní?

4. november

TAJOMSTVO POKÁNIA

Boh poznal slabosť človeka, vedel, že dokonca aj po krste ľudia padnú do hriechu. Kvôli tomu ustanovil tajomstvo pokánia vo svojej Cirkvi, skrze ktoré hriechy spáchané po krste sú očistené. Pokánie musí ísť ruka v ruke s vierou v Krista; musí jestvovať pred krstom; a po krste znovu ustanovuje tých, ktorí odmietli Krista, ako tých, ktorí v ňom boli pokrstení.

Keď mnohí z Jeruzalema a celej Judei prišli k Jordánu dať sa pokrstiť Jánom, prorokom pokánia, vyznali svoje hriechy. Podľa svätého Jána Klimaka ich vyznali nie preto, že Krstiteľ potreboval počuť ich hriechy, ale preto, že ich pokánie mohlo byť pravdivé len vtedy, ak ich vyznanie bolo spojené so skrúšenosťou pre padnutie do hriechu.

Ten istý otec pokračuje, že duša pozná potrebu vyznania hriechov. Je to ako uzda, ktorá pomáha ochrániť sa pred opakovaním tých istých hriechov. Na druhej strane, nevyznané hriechy sú spáchané akoby v temnote a rýchlo sa opakujú.

sv. Ignác Brjančaninov

Uvažuj pred Božou tvárou...

Uvedomujem si dôležitosť sviatosti zmierenia?

Pristupujem pravidelne k tejto sviatosti?

Koniec ukážky